**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-163-19/19**

**Podgorica, 27.06.2019.**

Na osnovu člana 47 stav 2, člana 56 stav 1 tačka 6 i 70 stav 1 Zakona o zaštiti podataka o ličnosti („Sl. list CG“ br. 79/08, 70/09, 44/12 i 22/17), a odlučujući po Prigovoru, br. 05-18-163-17/19 od 25.04.2019. godine na Zapisnik o izvršenom nadzoru, br. 05-18-163-13/19 od 15.03.2019. godine, koji je izjavljen od strane XX i XX iz Podgorice, preko punomoćnika XX, advokata iz Podgorice, Savjet Agencije za zaštitu ličnih podataka i slobodan pristup informacijama je na sjednici održanoj dana 03.06.2019. godine donio

**R J E Š E N J E**

**I Odbija se Zahtjev za zaštitu prava, br.05-18-163-1/19 od 11.01.2019. godine, izjavljen od strane XX i XX iz Podgorice, preko punomoćnika XX, advokata iz Podgorice, kao neosnovan.**

**II Odbija se Prigovor, br. 05-18-163-17/19 od 25.04.2019. godine, izjavljen na Zapisnik o nadzoru br. 05-18-163-13/19 od 15.03.2019. godine, od strane XX i XX iz Podgorice, preko punomoćnika XX, advokata iz Podgorice, kao neosnovan.**

**O b r a z l o ž e nj e**

Dana 11.01.2019. godine Agenciji za zaštitu ličnih podataka i slobodan pristup informacijama dostavljen je Zahtjev za zaštitu prava, br.05-18-163-1/19 od 11.01.2019. godine od strane punomoćnika XX, advokata iz Podgorice koji zastupa XX i XX, u kojem se u bitnom navodi: da je na osnovu Zahtjeva za slobodan pristup informacijama upućen Osnovnom državnom tužilaštvu (ODT), podnosilac Zahtjeva za zaštitu prava dobio rješenje TUSPI br. 37/18 od 31.12.2018. godine kojim je odobren pristup informacijama u posjedu MUP-a; da prvostepeni organ nije konkretno naveo kojim informacijama se dozvoljava pristup; da uz navedeno rješenje nisu dostavljene tražene informacije i to sve bez obrazloženja zbog čega se iste ne dostavljaju i bez poziva u tom smislu na bilo koji pravni osnov; da se u obrazloženju rješenja navodi: „Državni tužioci u ovom državnom tužilaštvu su ovlašćeni da ulaze u elektronsku bazu ličnih podataka pod određenim uslovima. Međutim, evidenciju o korišćenju ličnih podataka vodi Ministarstvo unutrašnjih poslova, a ne Osnovno državno tužilaštvo u Podgorici.“, te da je iz navedenog obrazloženja jasno da je prvostepeni organ ulazio u lične podatke žalioca, kao i da to radi u vezi ličnih podataka i drugih građana, ali da nije navedeno koji su to „određeni uslovi“ da isti ulazi u lične podatke žalioca i da li su se ti „određeni uslovi“ u vezi žalilaca i ispunili; da nije jasno po kom propisu tužilaštvo koji je pravosudni organ može da ulazi u lične podatke žalilaca i drugih građana, a da o tome evidenciju vodi MUP CG koji je organ uprave, a koji su potpuno odvojeni i zakonski, funkcionalno i organizaciono.

Postupajući po navedenom Zahtjevu, od strane kontrolora Agencije izvršeni su nadzori kod dva subjekta nadzora, u Osnovnom državnom tužilaštvu Podgorica i Ministrastvu unutrašnjih poslova. Nadzor u Osnovnom državnom tužilaštvu Podgorica je izvršen dana 29.01.2019.godine i shodno tome sačinjen je Zapisnik o nadzoru, br. 05-18-163-3/19 od 08.02.2019. godine. Nadzorom je na osnovu izjave XX, rukovoditeljke ODT-a utvrđeno da se na lične podatke koji se obrađuju u postupcima koje sprovodi državni tužilac primjenjuju propisi kojima se uređuje zaštita podataka o ličnosti, na osnovu zakonskih ovlašćenja državnog tužilaštava i shodno Pravilniku o unutrašnjem poslovanju državnog tužilaštva; da je Specijalno državno tužilaštvo dostavilo svoje spise predmeta formirane po krivičnoj prijavi XX i XX, gdje je formiran krivični predmet kod ovog tužilaštava, Kt br.1604/18; da se lični podaci vode u papirnoj formi i u digitalizovanoj bazi podataka (IBM); da je dana 16. oktobra 2017 godine potpisan Sporazum za unapređenje saradnje u oblasti suzbijanja kriminala koji je zaključen između Ministarstva unutrašnjih poslova, Ministarstva pravde, Ministarstva finansija, Vrhovnog suda i Državnog tužilaštva za automatsku razmjenu podataka i informacija u smislu člana 148 Zakona o državnom tužilaštvu; da državni tužioci imaju zaštićene šifre za korišćenje sistema MUP-a, i svaki ulazak u navedenu bazu, sistem memoriše, te se lako može provjeriti koji državni tužilac, po kom pravnom osnovu je, kojeg datuma i u koje vrijeme, obrađivao lične podatke nekog građanina; da je na zahtjev kontrolora izvršen uvid u omot spisa, poslove oznake KTbr.1604/18 koji sadrži sljedeća dokumenta: krivičnu prijavu sa dokazima (Zapisnik o izvršenom nadzoru Agencije za zaštitu ličnih podataka, br.05-18-5829-10/18 od 24.07.2018., Rješenje Agencije, br.05-18-5829-14/18 od 29.10.2018, Urgencija Odsjeka za nadzora upućenu MUP-a, br. 05-18-5829-10/18 od 23.08.2018 godine, za XX Uvjerenje, KU 2018/4931 od 17.05.2018. godine iz Osnovnog suda u Podgorici da se ne vodi krivični postupak; za XX Uvjerenje ,KU 2018/4467 od 18.05.2018. godine iz Osnovnog suda u Podgorici da se ne vodi krivični postupak; Zapisnikom je konstatovano da na osnovu zakonskih propisa, odnosno Zakona o zaštiti podataka o ličnosti (član 9 stav 1 tačka 4 i član 17), člana 47 Zakona o unutrašnjim poslovima, člana 148 stav 1 Zakona o državnom tužilaštvu i Sporazuma za unapređenje saradnje u oblasti suzbijanja kriminala, subjekt nadzora ima status korisnika ličnih podataka, shodno članu 148 Zakona o državnom tužilaštvu, a u smislu člana 10 stav 2 tačka 4 Zakona o zaštiti podataka o ličnosti, te da imajući u vidu da je Ministarstvo unutrašnjih poslova rukovalac elektronske baze ličnih podataka, koji vodi evidenciju o korisnicima ličnih podataka, nadzorom se kod subjekta nadzora nije moglo utvrditi da li je od strane subjekta nadzora vršena obrada ličnih podataka XX i XX u smislu člana 9 stav 1 tačka 2 Zakona o zaštiti podataka o ličnosti,u periodu naznačenom u predmetnom zahtjevu za zaštitu prava, a koji se odnosi na 2016 god, 2017 god. i za period od 01.01-20.12.2018 godine.

Dana 25.02.2019.godine, od strane kontrolora Agencije sproveden je postupak nadzora u Službi za informacione tehnologije, informacionu bezbjednost i sistem tehničkog nadzora MUP-a i shodno tome sačinjen je Zapisnik o nadzoru, br. 05-18-163-13/19 od 15.03.2019. godine. Imajući u vidu da je subjekt nadzora rukovalac zbirke ličnih podataka koja vode elektronskim putem, a vezano za predmet nadzora, prilikom vršenja nadzora zatraženo je dostavljanje informacije da li je od strane ODT-a, kao korisnika IS vršena obrada ličnih podataka XX i XX u periodu od 01.01.2016. do 20.12.2018 godine, po kojem pravnom osnovu, kao i datumu i vremenu pristupa na osnovu Sporazuma za unapređenje saradnje u oblasti suzbijanja kriminala, odnosno iz baze građanska stanja – Pretraga za lica, a sve na osnovu log fajlova iz Informacionog Sistema. Lica prisutna nadzoru istakla su da se u njihovom informacionom sistemu kao korisnik registruje Vrhovno državno tužilaštvo (VDT), a ne ODT, imajući u vidu zakonom utvrđenu strukturu državnog tužilaštva u smislu čl.11 Zakona o državnom tužilaštvu, te da će tražene informacije biti naknadno dostavljene. S tim u vezi je od strane XX, Načelnika MUP-a Službe za informacione tehnologije, informacionu bezbjednost i sistem tehničkog nadzora MUP-a, dostavljeno obavještenje dana 11.03.2019.godine, pod br.05-18-163-12/19 kojim su u prilogu dostavljene službene informacije službenika iz ove Službe kojim se navodi da kroz log fajlove servisa koji se koriste shodno Sporazumu za unapređenje saradnje u oblasti suzbijanja kriminala između državnih organa (servis Granice i KD-krivična djela) ne postoje podaci o XX i XX, za traženi period od 01.01.2016. godine do 20.12.2018.godine, kao i da VDT (ODT) nije autorizovano, odnosno nema mogućnost pristupa aplikaciji „Pretrage“, kroz koju se vrši pretraživanje policijskih evidencija. Zapisnikom je konstatovano da je na osnovu pisanih službenih informacija od strane ovlašćenih lica subjekta nadzora utvrđeno da nije vršena obrada ličnih podataka XX i XX od strane ODT-a u Podgorici, odnosno VDT –a shodno članu 9 stav 1 tačka 2 Zakona o zaštiti podataka o ličnosti na način da je elektronskim putem vršen uvid u iste kroz informacioni sistem Ministarstva unutrašnjih poslova.

Na Zapisnik o nadzoru, br. 05-18-163-13/19 od 15.03.2019. godine od strane punomoćnika XX blagovremeno je podnijet Prigovor, br. 05-18-163-17/19 od 25.04.2019. godine u kojem se u bitnom navodi sljedeće: da Zapisnik nije zasnovan na pravilnom i potpuno utvrđenom činjeničnom stanju, odredbama materijalnog prava, Zakona o zaštiti podataka o ličnosti, Zakona o inspekcijskom nadzoru i Zakona o upravnom postupku; da podnosiocu Zahtjeva za zaštitu prava nije bilo omogućeno učešće u postupku, niti je dobio bilo kakav poziv prvostepenog organa da učestvuje u postupku; da je netačno obrazloženje iz poneska XX, Načelnika Službe za informacione tehnologije MUP-a da VDT nije autorizovano, odnosno nema mogućnosti pristupa aplikaciji „pretrage“ kroz koju se vrši pretraživanje policijskih evidencija, iz razloga što je isto u suprotnosti sa tim što su u postupku nadzora izvršenom u Službi za informacione tehnologije MUP-a, lica prisutna nadzoru istakla da se u njihovom informacionom sistemu kao korisnik registruje Vrhovno državno tužilaštvo, a ne Osnovno državno tužilaštvo, imajući u vidu zakonom utvrđenu strukturu državnog tužilaštva u smislu čl. 11 Zakona o državnom tužilaštvu, što znači da pristup aplikaciji „pretrage“ i uopšte pristup informacijama iz sistema MUP-a nema ODT, već isključivo Vrhovno državno tužilaštvo; da nije tačna izjava iz podneska dostavljenog prvostepenom organu od strane XX da za traženi period od 01.01.2016. godine do 20.12.2018. godine kroz log fajlove servisa ne postoje podaci za XX i XX; da podaci za navedena lica postoje u aplikaciji „pretrage“, što je već utvrđeno rješenjima MUP-a Odjeljenje za zaštitu podataka o ličnosti i slobodan pristup informacijama i to Rješenja 39 broj: UPI-007/18-1831/3 od 24.05.2018. godine i Rješenje 39 broj: UPI-007/18-1832/3 od 14.05.2018. godine.

Nakon razmatranja navoda iz Zahtjeva za zaštitu prava, Zapisnika o nadzoru, Prigovora i ostalih spisa predmeta, Savjet Agencije je odlučio kao u dispozitivu ovog Rješenja iz sljedećih razloga:

Zakonom o zaštiti podataka o ličnosti propisano je da se lični podaci moraju obrađivati na pošten i zakonit način i isti se ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom (član 2 stavovi 1 i 2). Obrada ličnih podataka u smislu člana 9 stav 1 tačka 2 Zakona je, pored ostalog, radnja kojom se automatski ili na drugi način lični podaci prikupljaju, evidentiraju, povlače, koriste, vrši uvid u njih, otkrivaju putem prenosa ili na drugi način čine dostupnim. Ovim Zakonom u članu 17 regulisani su uslovi za davanje ličnih podataka na korišćenje korisniku zbirki ličnih podataka na način da ukoliko su ispunjeni uslovi iz čl. 10 i 13 ovog zakona, rukovalac zbirke ličnih podataka mora trećoj strani, odnosno korisniku ličnih podataka, na njegov zahtjev, dati lične podatke koji su mu potrebni. Treća strana, odnosno korisnik ličnih podataka je svako fizičko ili pravno lice, državni organ, organ državne uprave, organ lokalne samouprave ili lokalne uprave i drugi subjekti koji vrše javna ovlašćenja, koji imaju pravo da obrađuju lične podatke, a nije lice čiji se lični podaci obrađuju, prvobitni rukovalac zbirke ličnih podataka, obrađivač ličnih podataka ili lice zaposleno kod rukovaoca zbirke ličnih podataka ili obrađivača ličnih podataka (član 9 stav 1 tačka 4 ovog zakona).

Članom 24 Zakona je propisano da su rukovalac zbirke ličnih podataka i obrađivač ličnih podataka obavezni da obezbijede tehničke, kadrovske i organizacione mjere zaštite ličnih podataka, radi zaštite od gubitka, uništenja, nedopuštenog pristupa, promjene, objavljivanja, kao i od zloupotrebe. Istim članom u stavu 3 propisano je da ako se obrada ličnih podataka vrši elektronskim putem, rukovalac zbirke ličnih podataka obavezan je da obezbijedi da se u informacionom sistemu automatski evidentiraju korisnici ličnih podataka, podaci koji su obrađivani, pravni osnov za korišćenje podataka, broj predmeta, vrijeme odjave i prijave sa sistema i po potrebi datum do kad podaci o korisniku nijesu dostupni licu čiji su podaci obrađivani. Rukovalac zbirke ličnih podataka obavezan je da odredi koji zaposleni i kojim ličnim podacima imaju pristup, kao i kategorije podataka koje se mogu dati na korišćenje i pod kojim uslovima. Rukovalac zbirke ličnih podataka dozvoljava pristup zbirkama ličnih podataka i vodi evidenciju o korisnicima ličnih podataka u skladu sa svojim aktom.

Članom 47 Zakona o unutrašnjim poslovima ("Službeni list Crne Gore", br. 044/12 od 09.08.2012, 036/13 od 26.07.2013, 001/15 od 05.01.2015, 087/18 od 31.12.2018) uređeno je dostavljanje podataka na način da podatke iz evidencija iz člana 44 ovog zakona Policija može da daje na korišćenje državnim organima, organima državne uprave, organima lokalne samouprave i pravnim licima, ako je to neophodno za izvršenje njihovih zakonom utvrđenih ovlašćenja i do tih podataka nije moguće doći na drugi način ili bi njihovo pribavljanje zahtijevalo nesrazmjerno visoke troškove.

Zakon o državnom tužilaštvu ("Službeni list Crne Gore", br. 011/15 od 12.03.2015, 042/15 od 29.07.2015, 080/17 od 01.12.2017, 010/18 od 16.02.2018) u članu 148 stav 1 reguliše odnos sa sudovima i drugim državnim organima na način da je rukovodilac državnog tužilaštva ili državni tužilac ovlašćen da od sudova i drugih državnih organa zahtijeva dostavljanje spisa, informacija i obavještenja potrebnih za preduzimanje radnji iz njegove nadležnosti, a sudovi ili drugi državni organi su dužni da postupe po njegovom zahtjevu.

Sporazumom za unapređenje saradnje u oblasti suzbijanja kriminala koji je zaključen između Ministarstva unutrašnjih poslova, Ministarstva pravde, Ministarstva finansija, Vrhovnog suda i Državnog tužilaštva – čiji strukturni dio je subjekt nadzora, uspostavljena je institucionalna saradnja u cilju unapređenja saradnje u oblasti suzbijanja organizovanog kriminala i korupcije,kvalitetnije i efikasnije razmjene operativnih i drugih informacija.

S tim u vezi, nesporno je da Ministarstvo unutrašnjih poslova, kao rukovalac elektronske baze ličnih podataka može da dostavlja na korišćenje lične podatke nadležnim organima kao korisnicima ličnih podataka u smislu člana 17 Zakona o zaštiti podataka o ličnosti. Na osnovu člana 148 Zakona o državnom tužilaštvu i Sporazuma za unapređenje saradnje u oblasti suzbijanja kriminala, VDT je zakonski korisnik ličnih podataka, u smislu člana 9 stav 1 tačka 4 ZZPL. Prema izjavi rukovoditeljke ODT-a XX državni tužioci imaju zaštićene šifre za korišćenje sistema MUP-a, i svaki ulazak u navedenu bazu, sistem memoriše, te se lako može provjeriti koji državni tužilac, po kom pravnom osnovu je, kojeg datuma i u koje vrijeme, obrađivao lične podatke nekog lica. S tim u vezi, nesporno je da se u elektronskoj bazi MUP-a automatski evidentiraju korisnici ličnih podataka (koji pristup je obezbjeđen šifrom), podaci koji su obrađivani, pravni osnov za korišćenje podataka, vrijeme odjave i prijave sa Sistema, te se na osnovu log fajlova može nedvosmisleno utvrditi obrada ličnih podataka za svako lice za koje se vrši pretraga, a što je utvrđeno iz ranijih nadzora vršenih kod ovog subjekta nadzora. Kroz log fajlove servisa koji se koriste shodno Sporazumu za unapređenje saradnje u oblasti suzbijanja kriminala između državnih organa (servis Granice i KD-krivična djela) ne postoje podaci o pretragi za XX i XX u periodu od 01.01.2016. godine do 20.12.2018. godine od strane Osnovnog državnog tužilaštva u Podgorici, odnosno VDT-a, što je utvrđeno na osnovu pisane službene informacije XX iz Službe za informacione tehnologije, informacionu bezbjednost i sistem tehničkog nadzora MUP koja je dostavljena ovoj Agenciji u prilogu dopisa Načelnika ove Službe, XX, 45 broj 050/19-12725/1 od 11.03.2019. godine. Takođe, nadzorom je utvrđeno da VDT nema mogućnost pristupa aplikaciji „Pretrage“, kroz koju se vrši pretraživanje policijskih evidencija (službena informacije ovlašćenog službenika XX, dostavljene u prilogu prednje pomenutog akta).

Nadalje, ne stoje navodi iz Prigovora u dijelu da podnosiocu Zahtjeva za zaštitu prava nije bilo omogućeno učešće u postupku, niti da je dobio bilo kakav poziv prvostepenog organa da učestvuje u postupku, niti mogućnost da se kao stranka izjasni o svim činjenicama i okolnostima koje su bile bitne za donošenje zapisnika navodeći da je to u suprotnosti sa odredbama Zakona o upravnom postupku. Ovo iz razloga što je kontrolor prilikom sačinjavanja Zapisnika samostalan u radu, a podnosiocu Zahtjeva za zaštitu prava, kao stranci u postupku omogućeno je pravo da učestvuje u postupku podnošenjem Prigovora Agenciji, saglasno članu 68 stav 4 Zakona o zaštiti podataka o ličnosti kojim je propisano da lice koje je podnijelo zahtjev za zaštitu prava može u roku od 8 dana od dana prijema zapisnika podnijeti prigovor, te je koristeći to pravo, lice izjavilo Prigovor,br. 05-18-163-17/19 od 25.04.2019. godine.

Savjet Agencije je, na osnovu prednje izloženog, odlučio kao u dispozitivu ovog rješenja.

**Uputstvo o pravnoj zaštiti:** Protiv ovog Rješenja može se pokrenuti Upravni spor pred Upravnim sudom u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**

**Dostavljeno:**

- Osnovno državno tužilaštvo Podgorica

- Ministarstvo unutrašnjih poslova

- punomoćniku podnosilaca Zahtjeva

- Odsjeku za nadzor

- Odsjeku za predmete i prigovore